e'tibor berila boshlandi. 1989 yilning 21 - oktyabrida mamlakatimizda o'zbek tili davlat tili deb e'lon qilindi. Xalqimizning muqaddas qadriyatlaridan biri bo'lmish ona tilimiz o'zining qonuniy maqomi va himoyasiga ega bo'ldi. O'z ona tilini bilmagan odam o'zining shajarasini, o'zining ildizini 219 bilmaydigan, kelajagi yo'q odamdir . Bu Vatanimiz tarixida tom ma'nodagi buyuk voqea hisoblanadi. 1992 yil 8 dekabrda qabul qilingan O'zbekiston Respublikasi Konstitutsiyasida davlat tilining maqomi huquqiy jihatdan aniq qilib belgilanib, mustahkamlab qo'yildi. Shu tariqa o'zbek tili mustaqil davlatimizning bayrog'i, gerbi, madhiyasi, Konstitutsiyasi qatorida turadigan, qonun yo'li bilan himoya qilinadigan muqaddas timsollardan biriga aylandi. 1993 yil 2 sentyabrda yurtimizda 'Lotin yozuviga asoslangan o'zbek alifbosini joriy etish to'g'risida'gi qonun qabul qilindi. O'tgan davr mobaynida ana shu qonun ijrosini ta'minlash bo'yicha juda katta ishlar amalga oshirilganini ta'kidlash joiz. Avvalo, o'zbek tilining lotin yozuvi asosidagi imlo qoidalari ishlab chiqildi va hayotga tatbiq etildi. Bugungi kunda mamlakatimizda ta'limning barcha bosqichlarida ana shu alifbo asosida bilim berilmoqda. Lotin yozuvida chop etilayotgan kitob va darsliklar, o'quv qo'llanmalari, gazeta - jurnallar, reklama va e'lonlar, davlat xujjatlari hozirgi vaqtda bu imlo madaniy hayotimizning ajralmas qismiga aylanib borayotganini ko'rsatadi. Ma'lumki, mustaqillikkacha 9 - may har yili 'G'alaba kuni' sifatida bayram qilinar edi. Mustaqillikka erishganimizdan so'ng bu sananing asl insoniy mohiyati inobatga olinib, mamlakatimizda 'Xotira va qadrlash kuni' sifatida nishonlana boshladi. Shu munosabat bilan poytaxtimiz, viloyat va tumanlarimizda xalqimizning ruhi va qarashlariga hamohang bo'lgan 'Xotira maydonlari' tashkil etilib, mamlakat poytaxtining 'Mustaqillik maydonida' Motamsaro ona haykali o'rnatildi. Ana shu maydonlarda barpo etilgan yodgorlik majmualarida Ikkinchi jahon urushida halok bo'lgan yurtdoshlarimizning nomlari maxsus ishlangan lavhalarga zarhal harflar bilan yozib qo'yilgani, ular haqidagi ma'lumotlar jamlangan 35 jilddan iborat 'Xotira' kitobi chop etilgani, mamlakatimiz tarixida ibratli ma'naviy voqea bo'ldi. 1992 yilda Navro'z bayramiga rasmiy maqom berildi. Barchamiz doimo orziqib kutadigan va katta hursandchilik, shodiyonalik bilan o'tkazadigan Navro'z bayrami biz uchun hayot abadiyligi, tabiatning ustuvor qudrati va cheksiz sahovatining, ko'p ming yillik milliy qiyofamiz, olijanob urf - odatlarimizning betakror ifodasi bo'lib kelmoqda. Musulmonlarning muqaddas bayrami bo'lgan Ro'za hayiti va Qurbon hayiti mamlakatda dam olish kunlari deb e'lon qilindi. Toshkent shahri va barcha viloyatlarda obodonchilik va qurilish ishlariga e'tibor kuchaydi. O'zbek xalqi istiqlol tufayli har yili muqaddas haj va umra amallarini bajarish imkoniyatini qo'lga kiritdi. Mamlakatda milliy istiqlol mafkurasi negizida erkinlik va milliy iftixor, vatanparvarlik va insonparvarlik, baynalmilallik va diniy bag'rikenglikka keng yo'l ochildi. Har qaysi millat yoki xalqning ma'naviyati uning bugungi hayoti va taqdirini, o'sib kelayotgan farzandlarining kelajagini belgilashda shak-shubhasiz hal qiluvchi ahamiyat kasb etadi. Biz xalqimizning dunyoda hech kimdan kam bo'lmasligi, farzandlarimizning bizdan ko'ra kuchli, bilimli, dono va albatta baxtli bo'lib yashashi uchun bor kuch va imkoniyatlarimizni safarbar etayotgan ekanmiz, bu borada ma'naviy tarbiya masalasi, hech shubhasiz, beqiyos ahamiyat kasb etadi. O'zbekiston Respublikasi davlat mustaqilligiga erishib, iqtisodiy va ijtimoiy rivojlanishning o'ziga xos yo'lini tanlashi kadrlar tayyorlash tuzilmasi va mazmunini qayta tashkil etishni zarur qilib qo'ydi . Maqsad - ta'lim sohasini tubdan isloh qilish, uni o'tmishdan qolgan mafkuraviy qarashlar va sarqitlardan to'la xalos etish, rivojlangan demokratik davlatlar darajasida, yuksak ma'naviy va axloqiy talablarga javob beruvchi yuqori malakali kadrlar tayyorlash milliy tizimini yaratishdir. Yurtimizda ta'lim sohasini rivojlantirish va isloh etish doimiy ravishda mamlakat diqqat markazida bo'lib kelmoqda.